Tysk sykepleier tiltalt for seriedrap
Ta kontakt og følg meg på: E-post: mona.norman@vg.no Instagram: @vg_i_berlin Facebook: @vgiberlin Rettssaken mot den tidligere sykepleieren (37) begynte i september, og fortsetter i Oldenburg denne uken. Her må han svare for tre drap og to drapsforsøk på pasienter ved sykehuset i Delmenhorst, skriver Der Spiegel. Sykepleieren skal ifølge tiltalen ha sprøytet stoffet «Gilurytmal» i pasientens blodåre. Stoffet kan føre til livstruende hjerterytmeforstyrrelser og hypertensjon. Påtalemyndigheten mener at motivet til sykepleieren skal ha vært at han ble en helt på jobben når han lykkes med å gjenopplive pasienten. Etter hvert mener de at motivet også var at han kjedet seg på jobb. - Han oppførte seg som en rednings-Rambo. Han var opptatt av å være i forgrunnen og søkte hele tiden anerkjennelse, beskriver klinikksjef Dr. Dirk Tenzer til Bild.Etterforskerne frykter at de kun har funnet en liten brøkdel av drapene den 37 år gamle sykepleieren har begått. 37-åringens første arbeidsplass, Sykehuset i Oldenburg, har gjennomgått 56 dødsfall i perioden 1999 - 2002 da mannen jobbet her. De konkluderte like før helgen med at 12 av disse dødsfallene kan betegnes som mistenkelige, skriver avisen Bild. - Av de 56 dødsfallene på intensivklinikken i denne perioden, kan han ha tolv på samvittigheten, sa professor Georg von Knobelsdorff. En egen kommisjon opprettet av påtalemyndigheten, går nå gjennom dødsfallene til 174 pasienter som omkom da sykepleieren jobbet ved sykehuset i Delmenhorst.Sykepleieren (37) ble i 2008 dømt for drapsforsøk med dødelig injeksjon på en kreftpasient i Delmenhorst i 2005. Han ble avslørt av en annen sykepleier. Først etter at 37-åringen var dømt til syv og et halvt år i fengsel dukket de nye sakene opp. Avisen Bild har snakket med en fange som skal kjenne sykepleieren fra fengselet. De forteller at han skal ha skrytt av antallet drap, og påstått at «han mistet tellingen etter 50». Psykologen som har fulgt opp 37-åringen forklarte seg nylig i retten: - Han har fulgt i sporene til sin bestemor og far, og har hatt et voldsomt ønske om å «bevise at han kan». Han mislyktes i rollen som sønn, ektemann og far, og kun på jobb fikk han bevist at han var verdt noe.Sykepleieren har kun tilstått drapsforsøket som han ble dømt for i 2005. Da rettssaken startet i Oldenburg igjen i forrige uke, oppfordret dommer Sebastian Buhrmann sykepleieren om å fortelle sannheten. - Det er du som selv vet best hva du har gjort, og jeg ønsker ikke å presse fram en tilståelse. Men dersom du har noe mer å tilstå og tilstår nå, vil det være det første rette du gjør på svært lang tid. Det vil kunne hjelpe familiene til de døde som fortsatt lever i uvisshet, sa dommeren ifølge Der Spiegel.
Sykepleieren står tiltalt for tre drap og to drapsforsøk. Nå undersøker tyske myndigheter hele 186 dødsfall på de to klinikkene pleieren har jobbet.